Am zweite Tag händ mir Downtown Miami und Little Havanna erkundet - beides isch aber nüt würkli Speziells gsi. Vo kubanischem Flair kei Spur und für z Fuess isch s Zentrum eifach z wiitläufig gsi. Drum händ mir aschlüssend d Gegend um oises Hotel uscheckt und de Beach gnosse, obwohl er mit de viele Alge nöd ganz eusne Vorstellige entsproche hät. Am Abig händ mir eus usepützled, da es dicks Dinner uf em Programm  gstande isch. Liebi Fründe händ eus zum Geburtstag en Voucher vome guete Resti in South Beach gschänkt - welle mir jetzt mit Gnuss iglöst händ. Mit vollne Büch und liecht beschwippst sind mir a dem Abig is Hotel zrugg cho und sind uf de Stell igschlafe. Am 5. Tag nach eusere Akunft händ mir euses lang ersehnte Mietauto chöne abhole. Ohni lang müesse z warte (wie viel anderi Lüt - da s Computersystem usgfalle isch!) händs eus sogar no upgraded. So händ mir, usgrüstet mit eme Toyota RAV4 (Offroad), die  amerikanische Highways chöne in Agriff neh. Im Gegesatz zum reservierte Chliiwage, entspräched mir mit dem Schlitte scho eher em american way of life. Zum s amerikanische Feeling no chli besser izfange, sind mir als Ersts ines riise Outlet-Shoppingcenter (meh als 360 Läde) go shoppe. Voll bepackt mit Täsche sind mir vier Stund spöter richtig Zentrum vo Fort Lauderdale gfahre zum eus e Bliibi fürd Nacht zsueche. Am nächste Morge ischs los gange richtig Everglades. Eigentlich händ mir im Sinn gha e bestimmti Tour  zmache, da mir jedoch d Iifahrt dezue verpasst händ und d Strass voll vo Abüter gsi isch, sind mir wiitergfahre. Schlussendlich händ mir de Sumpf und d Insellandschaft (ten thousend islands) per Boot erkundet und näbed Alligatore au Seacows, Delfin, Fischadler, Reiher, Schildchrotte und Pelikane gseh. Pünktlich vor em tropische Rägeguss, sind mir zrugg im trochne Auto gsi und wiiter richtig Naples düsed, wo mir die nächst Nacht ime eher schäbige Motel verbracht händ. Vo det us händ mir am nächste Morge eusi  Exkursion nach Sanibel Island gstartet, eme begrüente chliine Eiland. Usgrüstet mit em neue Sunneschirm und eme Lunch, händ mir eus es Plätzli a dem vielglobte Strand gsuecht und d Sunne gnosse. Brun brännt sind mir am Abig zrugg über die gross Brugg nach Ft. Myers gfahre und ime chliine Hotel abgstige. De gestrigi Strandtag hät eusi Plän, hüt en wiitere Tag ame beach (in Clearwater) z verbringe, nöd über de Hufe chöne rüehre. Im Gegeteil - lieber oft, aber nöd z lang ;-) De hüttig Strand, hät im Gegesatz zum  Gestrige, eusne Erwartige voll und ganz entsproche. De wissi, fiini Sand mit de chliine Müscheli und em klare Wasser isch bi wiitem nonig alles gsi...wo'd Maria uf die vorglagereti Sandbank gschwumme isch, hät sie plötzlich ganz i de Nöchi mehreri us em Wasser ragendi Ruggeflosse gsichtet...oh oh oh!!! Nei nöd was ihr glaubed - es sind nur Delfin gsi. Aber zwei vo ihne sind wie im Seaworld us em Wasser gumped!!! WOW - das isch es Erlebnis gsi. No benoh vo dene schöne Iidrück sind mir nach Tampa wiiterzoge,  wo mir die nächsti Rast ilegged...morn gahts dänn wiiter Richtig Orlando und St. Augustine. Das wärs wieder gsi mit M&F - ciao zäme...